Cuneiform Tablet TC 1 26
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma ša-lim-a-ḫu-um a-na pu-šu-ke-en₆ ù {d}NIN.ŠUBUR-ba-ni qí-bi₄-ma a-na {d}NIN.ŠUBUR-ba-ni qí-bi-ma ta-áš-pu-ra-am um-ma a-ta-ma té-er-ta-kà a-na ṣé-er ša ki-ma ku-a-tí li-li-kam-ma AN.NA ù TÚG.ḪI.A ki-ma i-qí-pu-ni ša KÙ.BABBAR 1 GÚ li-dí-nu-nim ù i ta-ki-it a-ni-a-tim 10 ma-na.TA KÙ.BABBAR-pí li-li-kà-ku-ma a-na té-er-tí-a i-ḫi-id 2 GÚ AN.NA iš-tí ḫu-ra-ṣa-nim 2 GÚ iš-tí a-mur-a-šùr DUMU šu-IŠTAR ù 1 me-at ku-ta-nu AN.NA SIG₅ i re-eš₁₅ AN.NA ù TÚG.ḪI.A a-na u₄-me qú-ur-bu-tim nam-gi₅-ra-ma le-qé šu-ma KÙ.BABBAR-áp-kà a-na ší-a-ma-tim tù-šé-ba-lam la-ma KÙ.BABBAR-áp-kà e-ru-ba-ni ṭup-pá-kà le-tí-qá-ma ší-ma-am ša ta-ša-pá-ra-ni i ra-mì-ni-a lá-áš-a-ma lu-šé-bi-la-kum KÙ.BABBAR-pí ITU.1.KAM iš-té-en₆ ù šé-na li-bé-la-ni a-ḫi a-ta a-na AN.NA-ki-a 6 GÍN.TA la ta-ba-ta-qám 5 ma-na KÙ.BABBAR 0.5 ma-na KÙ.GI pá-šál-lam ù ni-is-ḫa-sú šé-bi-lam 1 ma-na KÙ.BABBAR a-šu-mì DINGIR i ra-mì-ni-kà ma-li li-bi₄ lá tù-lá-ma-an DINGIR be-el ik-ri-bi li-ir-de₈-kà i ṭup-pì-im ša la-qé-pí-im ù pu-šu-ke-en₆ 6.33333 ma-na AN.NA ù ku-sí-tum ù 0.5 ku-ta-ni iš-tí {d}NIN.ŠUBUR-ba-ni a-ḫi a-ta KÙ.BABBAR-pí šé-bi-lam